“Vic viu la diversitat funcional!”: una proposta d’activitats entorn la celebració del dia internacional de la diversitat funcional a la ciutat de Vic – vicentitats
Del 6 de novembre al 14 de desembre de 2018 Vic acollirà un cicle d’activitats per sensibilitzar la ciutadania entorn la diversitat funcional, tot coincidint amb la celebració del dia internacional de la diversitat funcional, el 3 de desembre. L’objectiu és visibilitzar i viure la diversitat funcional a la ciutat.
El passat mes de juny diverses entitats sense ànim de lucre que treballen per atendre persones amb diversitat funcional a la ciutat es van reunir juntament amb tècnics de l’Ajuntament de Vic per començar a dissenyar una programació conjunta entorn aquest àmbit. Ja fa temps que algunes entitats aprofiten aquesta diada per organitzar actes diversos i es va considerar oportú poder aglutinar algunes d’aquestes activitats i pensar-ne de noves per poder crear una difusió a nivell de ciutat. La intenció de la proposta “Vic viu la diversitat funcional!” és que tothom, tingui o no una diversitat funcional, pugui participar de totes les activitats programades i sigui, més conscient que mai, de l’existència d’aquesta pluralitat a la nostra ciutat.
Ahir dilluns, 5 de novembre, es va donar el tret de sortida al “Vic viu la diversitat funcional!” amb la inauguració de l’exposició “Viatges en el silenci” al Centre Cívic El Montseny (Av. Del Montseny, 16). L’exposició conté les fotografies de viatges arreu del món de José Antonio González i la seva parella, dues persones amb diversitat funcional que mostren les seves vivències en diferents països afrontant les dificultats comunicatives que, tot sovint, comporta la diversitat auditiva. A més, les imatges van acompanyades d’un text i la corresponent descripció amb codi Braille. L’exposició és una iniciativa de l’Associació per la Sensibilització envers la Discapacitat Nou Barris (ASENDI NB) que treballa per aconseguir la no discriminació de les persones amb diversitat funcional a través de projectes i accions de sensibilització per assolir una societat més inclusiva. L’exposició es podrà visitar fins el 14 de desembre.
Uns dies més tard dissabte, 10 de novembre, se celebrarà la quarta edició de VicMovies, una mostra de curts organitzada per quart any per l’Agrupació de Sords de Vic i Comarca i que, enguany, té com a fil conductor el gènere de terror. La projecció de pel·lícules, que estaran subtitulades, començarà a les quatre de la tarda i es farà al Cinema Vigatà (C. de Verdaguer, 22). El VicMovies està agafant volada entre el col·lectiu de sords de Catalunya i de la península; l’edició de l’any passat va comptar amb un total de gairebé 500 assistents. En la mateixa línia, l’ADFO (Associació Diversitat Funcional Osona) amb la col·laboració de Cineclub Vic projectarà el film No te preocupes, no llegarà lejos a pie (EUA, 2016) del director estatunidenc Gus Van Sant, a l’espai ETC (Pg. de la Generalitat, 46) el dimarts, 20 de novembre, a dos quarts de deu del vespre. La pel·lícula anirà acompanyada d’un cinefòrum.
Amb la idea que també es visibilitzi la diversitat funcional entre els més menuts i les seves famílies, s’ha programat el contacontes El mag de tots colors, una proposta artística inclusiva adreçada a tots els nens i nenes, a càrrec de la companyia Fes-t’ho com vulguis. En acabar, hi haurà una intervenció dels membres del club de lectura de Sant Tomàs que habitualment es troben a la biblioteca Joan Triadú, i que explicaran La meva història. El conte, creat amb motiu del 50è aniversari de l’entitat, narra la història de Sant Tomàs des de la visió d’un infant amb discapacitat intel·lectual. L’activitat es farà el divendres, 16 de novembre, a l’Espai Familiar Municipal de Vic (C. del Remei, 42) a dos quarts de sis de la tarda.
En el marc d’aquesta programació entorn la diversitat funcional s’ha proposat també la programació d’un taller d’artteràpia obert a tothom amb l’objectiu de treballar la salut emocional a través de l’art. Osonament, que ja té experiència en activitats d’aquest tipus, serà l’encarregada d’adaptar la sessió segons els tipus de diversitat que tinguin els assistents. El taller es farà el proper dilluns, 26 de novembre, de cinc a vuit del vespre al Centre Cívic Can Pau Raba (C. de Raval Cortines, 24) i per a inscriure’s cal enviar un correu electrònic a ciutadania@vic.cat.
El diumenge, 2 de desembre, a les deu del matí, s’ha programat una marxa inclusiva amb un recorregut que s’iniciarà a la Plaça Major de Vic i finalitzarà al Vicjove (C. Bisbe Morgades, 15) on el jove d’Aguilar de Segarra, Marc Buxaderas, oferirà un monòleg que parla de les tribulacions d’una persona amb diversitat funcional des de l’humor. Ell mateix pateix paràlisi cerebral tetraplègica i explica que el seu projecte de sensibilització a través dels monòlegs té una inquietud molt clara: aconseguir que la diversitat funcional es normalitzi.
Per acabar, el dimarts 4 de desembre, just un dia després de celebrar el dia internacional de la diversitat funcional, tindrà lloc l’acte de cloenda del programa d’activitats “Vic viu la diversitat funcional!”. L’acte comptarà amb la presència d’Antonio Centeno, un dels impulsors de l’OVI (Oficina de Vida Independent de Barcelona) i codirector del documental Yes, we fuck!, que aborda el dret a la sexualitat i al plaer de les persones que tenen diversitat funcional. Centeno oferirà la conferència “Diversitat funcional i vida independent: cap a una ciutadania plena” i hi intervindran l’alcaldessa de Vic, Anna Erra i Solà, i la gerent d’Osonament, Mercè Generó. L’acte tindrà lloc al Casal de Gent Gran de Vic Mossèn Josep Guiteras (C. de la Soledat, cantonada Pere II El Gran) a dos quarts de vuit del vespre.
Finalment, cal destacar que el disseny de la imatge gràfica d’aquestes activitats és el resultat d’un taller col·laboratiu al laboratori de creativitat “Persones amb súperpoders” d’ADFO CET on hi van participar usuaris d’ADFO i d’Autèntic.cat (Sant Tomàs). Les educadores que van liderar el taller van preguntar als participants de quina manera voldrien que fos la seva ciutat i en van sortir vàries propostes artístiques que un equip de dissenyadors professionals externs va escollir i maquetar per a l’ocasió. S’han editat dues versions de fullets i cartells per mostrar, també, la diversitat del procés de creació d’aquest material.
Han participat en l’elaboració del programa d’activitats “Vic viu la diversitat funcional!” les següents entitats sense ànim de lucre de la ciutat i de la comarca: ADFO (Associació Diversitat Funcional d’Osona), AFMADO (Associació de Familiars de Malalts d’Alzheimer d’Osona), AFMMO (Associació de Familiars de Malalts Mentals d’Osona), Agrupació de Sords de Vic i Comarca, Areté, Associació de Pares del Crall, Organització Nacional de Cecs Espanyols-Agència Administrativa de l’ONCE a Vic, Osonament, Associació de Sant Tomàs Pro-persones amb Retard Mental d’Osona (PARMO) i la Fundació Humanitària pel Tercer i Quart Món Doctor Trueta.
Consulta el programa d’activitats complet aquí
Administració 6 novembre 2018 26 novembre 2018 Notícies
← CONCURS FAMILIAR DE PASTISSOS
CLASSES DE CUINA →